SKRIFTLIG FORESPØRGSEL E-0600/01

af Heide Rühle (Verts/ALE) og Gabriele Stauner (PPE-DE) til Kommissionen

(1. marts 2001)

Om: Fremsendelse af strengt fortrolige oplysninger fra Kommissionen

I henhold til rammeaftalen mellem Parlamentet og Kommissionen af 6. juli 2000 kan Kommissionen til udvalgte instanser i Parlamentet fremsende bestemte fortrolige oplysninger, der ikke må videregives til Parlamentets medlemmer.

Kan Kommissionen give en oversigt over samtlige tilfælde, hvor den indtil nu har gjort brug af denne procedure og for hvert enkelt tilfælde angive, til hvilke instanser disse strengt fortrolige oplysninger er blevet videregivet, og hvad det drejede sig om i hvert enkelt tilfælde?

Er Kommissionen bekendt med, at denne procedure vedrørende målrettet information til enkelte instanser strider mod Parlamentets forretningsorden, der foreskriver, at fortrolige dokumenter og oplysninger, der fremsendes til Parlamentet, skal behandles af det respektive kompetente udvalg og forelægges samtlige medlemmer af dette udvalg?

Kan Kommissionen på fortrolig basis stille kopier af de notater og dokumenter, der er fremsendt på grundlag af denne procedure, til rådighed?

Kan Kommissionen fremsende en kopi af de gældende bestemmelser om besvarelse af skriftlige forespørgsler, jf. EF-traktatens artikel 197? Kan Kommissionen oplyse, i hvilken udstrækning disse bestemmelser er blevet ændret med henblik på at tage højde for rammeaftalens bestemmelser?

Svar afgivet på Kommissionens vegne af Romani Prodi

(24. april 2001)

Kommissionen har ikke en central liste over de fortrolige dokumenter eller oplysninger, der er fremsendt til Parlamentet på anmodninger i henhold til bilag III i rammeaftalen af 6. juli 2000. Kommissionen mener, at det påhviler de enkelte tjenestegrene at overholde rammeaftalen, og den har udarbejdet en vejledning med henblik herpå. Således behandles svarene på Parlamentets anmodninger om at modtage fortrolige dokumenter eller oplysninger i første instans decentralt af den i det pågældende tilfælde kompetente tjenestegren.

Kommissionen er ikke enig i de ærede medlemmers fortolkning af bilag VII, punkt 3, i Parlamentets forretningsorden (14. udgave), ifølge hvilken denne bestemmelse kræver, at fortrolige dokumenter fremsendes til alle medlemmer i det kompetente parlamentsudvalg. Kommissionen mener, at denne bestemmelse tillader fremsendelse til medlemmer af et parlamentsudvalg, men at der ikke er tale om en forpligtelse hertil. Der ser således ikke noget modsætningsforhold mellem denne bestemmelse og rammeaftalen.

Kommissionen er allerede i forbindelse med flere parlamentsspørgsmål blevet anmodet om at fremsende dokumenter i henhold til rammeaftalen. I denne henseende henviser Kommissionen derfor til svar på forespørgsler E-3240/00, P-3478/00, E-4072/00, P-203/01, E-539/01 og P-571/01 af Gabriele Stauner.

En kopi af de interne regler om udarbejdelsen af svar på parlamentsspørgsmål fremsendes direkte til de ærede medlemmer samt til Parlamentets generalsekretariat. Disse regler er ikke ændret efter indgåelse af rammeaftalen af de grunde, som Kommissionen gav i sine svar på forespørgsler P-203/01 og E-539/01 samt i punkt 49, 50 og 51 i den kendelse, der blev afsagt af Rettens præsident i Retten i Første Instans, af 15. januar 2001, i sag T-236/00 R, Gabriele Stauner m.fl./Parlamentet og Kommissionen.